ANC-leiers besluit dalk oor Zuma se lotPres. Jacob Zuma. Foto: Kopano Tlape/GCIS Pres. Jacob Zuma se toekoms sal moontlik Sondag bepaal word wanneer die ANC se topsesleiers met hom sal vergader ná die party se nasionale werkskomitee (NWK) besluit het dat hy moet uittree. Die leiers het Saterdag en Sondag met tradisionele leiers in Limpopo vergader. Die NWK het verlede maand ŉ mandaat aan die topses gegee om Zuma aan te sê om te bedank, verkieslik nog voor die staatsrede wat Donderdag plaasvind. Talle meen die feit dat Zuma nog in die Uniegebou sit, sal nadelig wees vir die party voor die 2019-verkiesing. Dit wil egter voorkom of daar nie ooreenstemming is binne die topses nie, aangesien ANC-sekretaris-generaal Ace Magashule, ŉ vurige Zuma-ondersteuner, Saterdag aan eNCA gesê het Zuma sal wel die staatsrede lewer. Tesourier-generaal Paul Mashatile hou egter vol dat Zuma moet uittree. Zuma het verlede week dokumente ingehandig om die Nasionale Vervolgingsgesag te ontmoedig om weer dekades oue korrupsieklagtes teen hom aanhangig te maak. Versoeke dat Zuma moet bedank het die afgelope paar weke toegeneem en opposisiepartye het Baleka Mbete, speaker van die nasionale vergadering, versoek om nóg ŉ mosie van wantroue te skeduleer teen Zuma. Mbete het die debat, soos versoek deur die EFF, vir 22 Februarie geskeduleer, kort ná die staatsrede. Die DA was nie suksesvol in sy aansoek om die staatsrede uit te stel nie. Opposisiepartye hou vol dat Zuma nie die staatsrede moet lewer nie, en oorweeg glo opsies om Donderdag se geleentheid te boikot. Zuma het verlede jaar tydens sy 75ste verjaarsdagvieringe in Soweto aan ondersteuners gesê hy sal bedank as die ANC hom vra om dit te doen. Dis egter teenstrydig met mediaberigte dat Zuma van voornemens is om aan bewind te bly en die staatsrede te lewer, ondanks pleidooie van binne die party dat hy dadelik moet bedank. Khusela Diko, woordvoerder vir die ANC, wou nie die noodsaaklike vergadering van Sondag bevestig of ontken nie. “Gee asseblief die ANC ruimte … As daar so vergadering is, dan sal die media in kennis gestel word.”